Pe lângă aducerea unor noi specii de animale, Grădina Zoologică va continua și cu alte proiecte inedite, în vederea atragerii unui număr cât mai mare de vizitatori. Unul dintre acestea vizează achiziția unui simulator, unde cei care vor vizita parcul vor putea trăi experiența unei plimbări în safari. Costul pentru achiziția acestor echipamente este estimat la suma de 690.200 lei, inclusiv TVA.











Simulatorul din autobuz

Simulatorul va avea forma unui autobuz și 10 locuri pentru pasageri. „În interior va exista un sistem de realitate virtuală, astfel că pasagerii vor avea experiența unei plimbări în safari. Pe parcursul plimbării, care va dura între 7 și 10 minute, vor vedea exact ce este într-o rezervație de acest gen, de la lei, tigri, zebre sau rinoceri. De asemenea, vor fi și o serie de surprize pe parcursul acestei călătorii. Autobuzul va fi pe o platformă, iar în momentul în care, de exemplu, un rinocer se va apropia și va atinge autobuzul, și pasagerii vor simți acest lucru”, ne-a declarat Alin Pînzaru. Pentru achiziția acestui simulator, parcul brașovean a lansat o licitație publică, iar ofertele sunt așteptate până în data de 23 octombrie.

Anul viitor se deschide și planetariul

În curs de amenajare, este și planetariul, unde vizitatorii vor avea de asemenea ocazia să călătorească în spațiu și nu numai, dar și să afle o serie de informații mai puțin cunoscute despre univers sau despre lumea animalelor. Autobuzul virtual va fi instalat la parterul clădirii planetariului, unde, de asemenea, conducerea Zoo intenționează să mai aducă și alte jocuri interactive, dar și să deruleze o serie de activități cu scop educativ pentru cei mai mici dintre vizitatori. „Suntem destul de avansați cu lucrările și ne dorim ca, până în ianuarie, planetariul să fie deschis publicului”, a precizat directorul Zoo Brașov. Valoarea totală a investiției se ridică la 8.301.572,66 lei, cu TVA, acesta urmând să fie cel mai modern planetariu din țară cu dotări high-tech de ultimă generație.

O experiență vizuală cât mai reală

Planetariul va fi amenajat în clădirea în formă de trunchi de con de lângă intrarea în parc. Față de proiectul inițial, la recomandarea unor specialiști sin SUA și Franța, au fost aduse unele îmbunătățiri, astfel încât obiectivul să fie amenajat la cele mai înalte standarde. Astfel, realismul experienței vizuale într-un planetariu depinde în cea mai mare măsura de materialul din care este realizată cupola de proiecție. Aceasta trebuie să asigure un contrast perfect între imaginile întunecate și cele luminoase deoarece o imagine proiectată pe o parte a domului are tendința de a reflecta lumina în partea opusă, ridicând nuanțele de negru în acea zonă, astfel întreaga imaginea proiectată va părea nerealistică și fără claritate. În acest sens s-a decis realizarea unui dom din aluminiu perforat, care elimină în totalitate această deficiență, deoarece proiecția este distribuită uniform pe această suprafață. Mai mult, în trecut, planetariile erau construite prin dispunerea scaunelor în spațiu orizontal. Însă, deoarece acesta configurație presupune ca spectatorii să stea tot timpul cu capul înclinat pe spate, majoritatea planetariilor s-au construit/modernizat sub forma de amfiteatru având o înclinație între 5 și 30 de grade pentru a oferi un confort sporit, astfel că s-a optat pentru o astfel de amenajare.

23 de noi exemplare vor ajunge la Zoo Brașov

În curs de finalizare sunt și lucrările de la adăposturile pentru maimuțe și lemuri, care vor fi deschise de acum și pe timp de iarnă. Acestea vor deveni funcționale cel târziu de luna viitoare, când la Brașov vor ajunge și 23 de exemplare din aceste specii. „În prezent, suntem în discuții cu mai mulți transportatori internaționali de animale pentru a aduce exemplarele la Brașov. De exemplu de la Rotterdam vom aduce patru masculi, trei femele și un pui din specia Colobus (Colobus guereza), o maimuță arboricolă diurnă, din Germania vom aduce un grup de lion–tailed macaque, doi masculi și cinci femele, iar din Franața vom aduce patru masculi de capucin cu față albă, iar cele 4 femele de lemur să le aducem din Belgia. Toate aceste specii de maimuțe sunt diurne, astfel că vor fi active pe timpul zilei și nu vom mai avea reclamații de la vizitatori că nu au văzut maimuțe în incinta parcului”, a explicat Alin Pînzaru.